Mount Erebus

Mount Erebus er et fjell i Antarktis og er den sydligste aktive vulkanen på jorden. Med en høyde på 3 794 meter over havet er Mount Erebus også den nest høyeste vulkanen i Antarktis etter Mount Sidley.  

Fjellet ligger på Rossøya sammen med tre andre vulkaner, blant annet Mount Terror. Det ble oppdaget i 1841 av James Clark Ross og oppkalt etter hans skip HMS «Erebus». Det ble første gang besteget av medlemmer av Ernest Shackletons ekspedisjon i 1908, blant disse var Douglas Mawson. Erebus har en sammensatt form. Den nedre halvdelen har form som en skjoldvulkan, mens den øvre delen har form som en stratovulkan.

Ross observerte vulkansk aktivitet fra Erebus. Vulkanen er kjent for sin store lavasjø som er å betrakte som permanent. Mindre vulkansk aktivitet kan vare over lange perioder. Vulkanen har nå vært omtrent kontinuerlig aktiv siden 1972. Mount Erebus vulkanobservatorium ligger ved foten av fjellet og driftes av New Mexico Institute of Mining and Technology. Observatoriet er blant annet ansvarlig for å overvåke den vulkanske aktiviteten. 

Den 28. november 1979 krasjet Air New Zealand Flight 901 (TE901), et McDonnell Douglas DC-10-fly som fløy rundturer mellom Auckland og Antarktis, og alle de 257 som var om bord omkom.

 Se også 
Liste over vulkaner i Antarktis

 Eksterne lenker 
 Mount Erebus Volcano Observatory
 Smithsonian Institute Global Volcanism Program: Erebus

Kategori:Fjell i Antarktis
Kategori:Vulkaner i Antarktis
Kategori:Artikler i Antarktis-prosjektet
Kategori:Verdens geografiske ytterpunkter
Kategori:Fjell over 3000 meter
Kategori:1908 i Antarktis
Kategori:Ross Dependency